OweSharks bamshaya ngaphakathi abadlaliU-APHELELE Fassi weCell C Sharks edlubulundela nebhola ngesikhathi bebhekene neHighlanders emdlalweni weVodacom Super Rugby eForsyth Barr Stadium, eDunedin eNew Zealand ngempelasonto Isithombe: BACKPAGEPIXMthokozisi Mncuseni | February 10, 2020INDLELA abashesha ngayo ukubamba uma befundiswa abadlali beCell C Sharks imhlabe umxhwele umqeqeshi weCell C Sharks, uSean Everitt, ngesikhathi benqoba owokuqala ekuhambeni ngo 42-20 kwiHighlanders koweVodacom Super Rugby.Lo mdlalo ubungoLwesihlanu eForsyth Barr Stadium, eDunedin, eNew Zealand kodwa iqembu lika-Everitt (abaningi abalibona njengelisahlanganiswa) likhombisa ukuvuthwa ngendlela emangalisayo lidlala ingcwenga yombhoxo eshiye iqembu lasekhaya lilandela izithunzi.Okuqaphelekayo ngeSharks wukuthi isibheka kakhulu amathuba okuya phambili kanti ngaphansi kobuholi bukaRobert du Preez ibigxile kakhulu ekuvimbeni izitha.U-Everitt ngemuva komdlalo uthe, umuntu ongayazi iSharks angakuphikisa uma engatshelwa ukuthi leli qembu lidlala umdlalo walo wesibili kwiSuper Rugby.“Ngeke akuvumele uma umtshela ukuthi iningi labadlali lisha kanti nendlela iqembu ebelidlala ngayo ngesizini edlule iguqulwe yonke yaqalwa phansi.“Ngijabule ngempela ngendawo esikuyona kwi-log nasezinhliziyweni zethu. Lisha ceke leli qembu kodwa indlela abashesha ngayo ukubamba uma betshelwa ingenza ngifise ukundiza ngenxa yenjabulo. Kusicacele sonke ukuthi uma singaphinde sifake umfutho singakwazi ukuhamba ibanga elide kule sizini. Kungihlaba umxhwele ukuthi abadlali bakhulukekile ukuzama umlingo uma bebona isimo sivuma. Bonke abadlali basenkundleni kodwa bayamoyizela. Konke lokhu kungihlaba umxhwele ngingasayiphathi eyokulungela ukufela enkundleni ngenxa yeSharks,” kusho yena.Konke okushiwo yilo mqeqeshi kubonakele ngoLwesihlanu kwazise ngaphansi kukaDu Preez amaqembu aseNew Zealand abezenzela kwiSharks. Ngaphandle kokunqoba, abadlali bebebonakala ukuthi bathokozile okuyinto ebingekho ngaphansi kobuholi bukaDu Preez.Umdlalo weSharks olandelayo useWellington ngoMgqibelo neqembu elinzima iHurricanes kodwa ngemuva kwalo mphumela likhulu ithemba lokuthi abafana baka-Everitt baqhubeke nokumangaza.Isiyonke imiphumela yeVodacom Super Rugby:Highlanders 20-42 Sharks; Brumbies 39-26 Rebels; Chiefs 25-15 Crusaders; Waratahs 12-32 Blues; Lions 27-20 Reds; Stormers 13-0 Bulls; Jaguares 23-26 Hurricanes.
